《题甘泉乡人冷斋读书图》
清代·李传元

二石儒林宗，高名继坡颍。家书七百通，学术商之稔。

岳岳衎石七，碑版照五岭。晚岁刊经说，传注遍收捃。

参考阙其疑，雠校心惟谨。先生学尤力，万轴朱蓝靓。

琳琅诸父贻，卷过南阳井。学海为上驷，文鉴亦神品。

览观不自足，异籍频搜诇。经访公库本，韵求汲古影。

吴郡怀杜诗，南阳忆耿秉。惟时藏书家，别下迹最近。

振绮若拜经，一瓻乞通请。善本遇辄校，三史尤精审。

缺漏补正义，杂揉理索隐。班有特斋藏，志取南雍本。

副墨曾过录，细字目为首。嗟从雕搜兴，一书恒数锓。

数曲亦已难，婪取那可尽。何况字句间，异同细已甚。

半部蟫蠹馀，求之金百饼。书仓困检点，舟车艰载捆。

奚如萃一编，朝夕便观省。肉弗义不遗，眉列目易醒。

坐卧挟与共，得一馀可屏。先生老学官，辛苦仰寸廪。

豪侈输绛云，浩翰谢千顷。徒以精力勤，敌彼金布赈。

孤灯一对勘，百城俨吞并。平生苜蓿感，官斋颜以冷。

犹闻念长安，千里致脩脡。爰知友于笃，匪直文誉并。

厚德族党钦，清芬子孙引。一帧六丁遗，宝视宗彝鼎。

作者简介：李传元，字橘农，新阳人。光绪己丑进士，改庶吉士，授编修，历官浙江提法使。有《净严诗草》。